J. Blanár, poslanec: (2004-06-24):
Vychádzam z toho, že v § 25 právne postavenie týchto organizácií je definované čisto len z pohľadu zákona č. 83/2002 Z. z. A preto navrhujem v § 25, v právnom postavení, aby mimovládne organizácie reprezentujúce záujmy spotrebiteľov založené podľa tohto zákona, o ktorom som hovoril, boli organizácie, ktoré skutočne vykonávajú túto činnosť, aby to neboli organizácie, ktoré vznikli len ad hoc zo dňa na deň a tvária sa, že vykonávajú tú činnosť. Čiže navrhujem, aby tieto organizácie preukázali minimálne rok činnosti v tejto oblasti a zároveň preukázali potenciál schopnosti riešiť tieto problémy. Čiže obmedzuje sa tam minimálny počet členov v tejto organizácii na 30 osôb. Zdôvodnenie uvediem po 2. bode môjho pozmeňujúceho návrhu, v ktorom v § 26 sa dopĺňajú odseky 4 a 5. Odsek 4 znie: „Vláda Slovenskej republiky podporuje činnosť mimovládnych organizácií, ktoré reprezentujú záujmy spotrebiteľa zamerané na a) napomáhanie pri presadzovaní ekonomických záujmov a práv spotrebiteľa, b) vykonávanie prieskumov vrátane prieskumov spotrebiteľov, problémov spotrebiteľov, c) vyhodnocovanie, presadzovanie práv spotrebiteľov, monitorovanie všeobecných zmluvných podmienok v spotrebiteľských zmluvách, reprezentáciu spotrebiteľov v záujmových zmierovacích fórach a orgánoch, d) iniciovanie rokovania činností ovplyvňujúcich legislatívne úpravy v záujme ochrany práv spotrebiteľov, e) monitorovanie implementácie spotrebiteľskej politiky a jej uplatňovanie v praxi, f) vydávanie periodík a publikácií zaoberajúcich sa spotrebiteľskou politikou, testovaním tovarov a uverejňovaním skúseností z činnosti spotrebiteľských organizácií, g) prevádzkovanie konzultačných kancelárií poskytujúcich spotrebiteľom informácie a poradenstvo, h) organizovanie vzdelávania v oblasti ochrany spotrebiteľa, účasť na aktivitách  medzinárodných organizácií v záujme ochrany práv spotrebiteľa.“ Odsek 5 by znel: „Ministerstvo hospodárstva v súlade so zákonom o štátnom rozpočte poskytne dotácie na činnosť mimovládnych organizácií uvedených v citovanom zákone o mimovládnych organizáciách. Žiadosti o dotácie organizácie predkladajú na ministerstvo hospodárstva Slovenskej republiky do 30. októbra. Vyhodnotenie žiadostí a podpísanie zmluvy o pridelení dotácie sa uskutoční do konca kalendárneho roka pre budúci kalendárny rok. Dotácia bude pokrývať minimálne 50 % primeraných nákladov na projekt. Zmluvné podmienky nesmú obmedzovať v časovej ani obsahovej realizácii projekt.“ Ako som uviedol, celý tento návrh sa opiera o už fungujúci systém, ktorý je tak ako v Českej republike, rovnako aj v Maďarskej republike a v krajinách Európskej únie. Podobné znenie ustanovení týkajúce spotrebiteľských združení sa nachádza v rôznych podobách v jednotlivých krajinách. Toto, čo predkladám, je riešenie ktoré je prijaté v Maďarskej republike. Takýto obsah zákona umožňuje spotrebiteľským združeniam vystupovať nezávisle a sebavedome a zároveň byť rovnocennými partnermi podnikateľských subjektov na trhu s tovarom. Ďalej sa vychádza z aktuálnej skúsenosti, že dotáciu vo výške 2,6 mil., ktorú schválila Národná rada Slovenskej republiky spolu s rozpočtom na rok 2004, ministerstvo hospodárstva Slovenskej republiky zablokovalo a chce ju použiť na iné účely. Spotrebiteľské združenia zostali bez financií, s ktorými počítali pre realizáciu svojich projektov na tento rok, pričom v členských krajinách Európskej únie táto dotácia je dokonca ešte vyššia, ako uvádzam vo svojom pozmeňujúcom návrhu, pohybuje sa až do 70 % nákladov. Keďže spotrebiteľské združenia si musia zachovať nezávislosť od podnikateľských subjektov a zároveň napomáhajú plniť politiku vlády v oblasti ochrany spotrebiteľa, ich funkcia je nezastupiteľná a nemôže byť financovaná zo zdrojov, ktoré môžu potenciálne poškodzovať spotrebiteľa. Tým je povedané, že asi ťažko by tieto ochranárske združenia mohli byť financované firmami, ktoré sú zároveň predajcami, čím vlastne dochádza k stretu záujmov. Preto je potrebné, aby tieto organizácie boli v pozícii nezávislej, aby mohli túto činnosť vykonávať autonómne a nezávisle v prospech ochrany spotrebiteľa. To je všetko, čo som chcel povedať. Ďakujem pekne.